钦定古今图书集成/理学汇编/文学典/第112卷 > 黄朝相 > 唐汝询
## 钦定古今图书集成/理学汇编/文学典/第112卷 > 黄朝相 > 唐汝询

按《列朝诗集》：“汝询字仲言，云间人。五岁而瞽，父兄抱
膝上，授以三百篇及唐诗，无不成诵。旁通经史，能为
诸体诗。笺注唐诗，援据该博，亦近代一异人也。尝过
余山中，酒间诵《子虚》《上林》诸赋，杜、白诸长篇，锵金戛
玉，琅琅不遗一字。留校杜诗，时有新义，如解沟壑疏
放之句，云出于向秀赋，稽志远而疏，吕心放而旷，亦
前人所未及也。”仲言之兄汝谔，笃嗜王、李之学，仲言
童而习之，故其于诗未能超诣，盖亦云间流派如此。